Aarhus Kommunes entreprenør var langt dyrere end det tilbud på ny asfalt, grundejerne ved en privat fællesvej selv kunne hente hjem.

Annonce

EGÅ: Hvordan kan det være, at den entreprenør, som Center for Byens Anvendelse, CBA, henviser til, er næsten dobbelt så dyr som den pris, vi selv kan få et andet sted? Og hvorfor skal vi betale 31.250 kroner i erstatning for det tilbud, kommunen har indhentet til os, men som vi ikke benytter? En gruppe grundejere i Egå undrer sig over, hvad de selv betegner som en rigtig træls vejsag. Sagen handler om den private fællesvej Åskrænten i Egå. Og sagen må give stof til eftertanke for de mange grundejere, der bor ud til en af 900 mindre kommunale veje, som byrådet har besluttet skal overgå til private fællesveje over de næste 10-20 år. For sagen viser, at det er bedre selv at blive enig end at bruge kommunen som mægler. For så kan udgifterne først løbe løbsk. - Det at gå til kommunen gjorde det hamrende dyrt og meget værre, er i hvert fald K.E. Mortensens oplevelse. Han er formand for Brobjergparkens Grundejerforening, og i øvrigt tidligere byrådsmedlem.

Vejsagen på Åskrænten drejer sig alene om 40 meter grusvej, der skal asfalteres. Men grundejerforeningen var rystet over den første pris, som kommunen kom med på over 300.000 kroner. Foto: Kim Haugaard

Annonce

40 meter grusvej

Sagen i Egå bunder i flere års konflikt om hvem, der skal betale hvor meget for at istandsætte de sidste 40 meter for enden af den blinde vej Åskrænten. Her ligger bl.a. 50 kolonihaver, som tilhører beboere i Brobjergparken, og derfor er Brobjergparkens Grundejerforening foruden to private grundejere fælles ansvarlige for den sidste del af vejen. - De 40 meter har i mange år været en misligeholdt grusvej. Vi var på et tidspunkt tæt ved at lykkes med en aftale om at renovere vejen for 40.000 kr., men det mislykkedes på grund af uenighed om fordelingen af udgiften. Derfor bad vi kommunens vejafdeling om et forslag til løsning. Det fik vi, men til en udgift på 307.584 kroner, fortæller K. E. Mortensen.

Brobjergparkens Grundejerforening valgte i sidste ende at finde en anden entreprenør, der kunne klare arbejdet for det halve. Foto: Kim Haugaard

Annonce

Rystet over prisen

Han og mange andre var rystet over prisen, også selv om der ganske vist var tale om, at de 40 meter grusvej skulle asfalteres og at der skulle anlægges afløb, så vandet fra store regnskyl ikke længere endte inde i kolonihaverne. Da Center for Byens Anvendelse samtidig ophævede sit vejforslag til en såkaldt kendelse fangede bordet. - Vi protesterede over prisen, men kommunen afviste det. Dog åbnede de for, at hvis vi kunne blive enige om et andet entreprenørselskab, der kunne lave den samme kvalitet, var det i orden. Derefter indhentede vi et tilbud fra et andet selskab, og det kostede kun 150.000 kr., fortæller K.E. Mortensen. Han er klar over, at der kan være nuancer i de to tilbud. - Men det er alligevel underligt, at tilbuddet fra den entreprenør, Center for Byens Anvendelse indhentede, var dobbelt så dyrt som det, vi kunne få det til. Er der måske en aftale om, at entreprenørerne skiftes til at give tilbud? Spørger K.E. Mortensen i kølvandet på skandalesagen i CBA.

Annonce

Krav om erstatning